《望海潮 海子岸暮归金城坊》
元代·宋褧

山含烟素，波明霞绮，西风太液池头。马似游龙，车如流水，归人何暇夷犹。

丛薄拥金沟。更萧萧宫树，调弄新秋。千里烟波，几双鸥鹭两渔舟。

暮云楼阁深幽。政砧杵丁东，弦管啁啾。淡淡星河，荧荧灯火，一时清景难酬。

马上试冥搜。填入耆卿谱，模写风流。明日重来柳下，携酒教名讴。

作者简介：宋褧（1294-1346）， 字显夫，大都宛平（今属北京市）人。泰定元年（1324）进士，授秘书监校书即，改翰林编修。后至元三年（1337）累官监察御史，出佥山南宪，改西台都事，入为翰林待制，迁国子司业，擢翰林直学士，兼经筵讲官。卒赠范阳郡侯，谥文清。著有《燕石集》。延佑中，挟其所作诗歌，从其兄本（字诚夫）入京师，受到元明善、张养浩、蔡文渊、王士熙方等学者的慰荐。至治元年（1321），兄诚夫登进士第一，后三年（1324）显夫亦擢第，出于曹元用、虞集、孛术鲁翀之门，时士论荣之。